﻿Ghiţ Mihaela Iarna pe uliţă Lucrarea a fost pictată de Ioan Angel Negrean în 1982, în tehnica ulei pe pânză, măsurând 50x56 cm În prezent opera se află expusă la Muzeul Judeţean de Artă « Centrul Artistic Baia Mare» Lucrarea a fost inclusă de către Tiberiu Alexa în Negrean 50 în ciclul Muzica anotimpurilor putând, în aceeaşi măsură, aparţine şi seriei tematice Peisajul-arhitectură, materie şi spectacol Accentul pe lirismul imaginii, notabil în lucrarea de faţă, este prezent în toată seria tematică Peisajul-arhitectură, materie şi spectacol, lucru ce exlude epicul, din următoarele considerente: materia sau reprezentarea ei este organizată arhitectural, în registre juxtapuse, alăturate, suprapuse, formând diferite concentrări şi dispersii geometrice, trasee labirintice, forme ascendente, toate, fără excepţie fiind conduse până aproape la limita superioară a câmpului plastic, uneori depăşindu-l Extinderea materiei înspre partea superioară a cadrului, precum şi prezenta bidimensionalului ca mod de stilizare a formelor, conduce la iluzia unei percepţii vizuale de distanţă, contemplativă, ceea ce amplifică lirismul spectacolului oferit Tema naturii reprezentată în aceste serii tematice include ca laitmotive copacii, dealurile, cărările, trunchiurile de copaci, formând, prin repetabilitatea lor ritmul sau muzicalitatea operei Repetabilitatea sugerează infinitatea, lipsa epuizării Infinitul subiectiv, propriu esteticii, sugerând starea emoţională în faţa a ceva ce ne depăşeşte se conjugă cu infinitul faptic, prin repetarea motivelor în cuprinsul aceluiaşi spaţiu plastic sau raportat la o serie întreagă Deşi numărabile, complexitatea redării aceloraşi elemente compoziţionale sugerează ideea continuării imaginii la infinit Din acest punct de vedere muzicalitatea picturii este câştigată, tonurile joase sau ridicate reverberând dincolo de spaţiu plastic Depărtarea de epic sau povestire este categoric realizată prin scindarea secvenţelor din natură reprezentate, liantul acestora urmând a se face exclusiv mintal, imaginar Luată în ansamblu, opera satisface exigenţele unei arhitecturi bazată pe coloane de susţinere şi cupole, pe verticale şi pe semicurbe Prezenţa omului este aproape inexistentă, fiind sugerată în câteva lucrări doar prin câteva case sau porţiuni de pâmânt lucrat, exprimând din nou, contemplarea existenţei În lucrări ca „Triptic”, „Demnitatea pământului”, antropomorful sau acţiunea sa asupra peisajului lipseşte cu desăvârşire „În consecinţă, peisajele sale refuză impresia, contemplarea, ocolesc simbolistica banală, depăşesc stadiul vibraţiilor lirice ale sensibilităţii, apropiindu-se treptat de esenţa genului epic (desigur indirect) de vreme ce artistul tinde să povestească, la modul metaforic, despre trei lucruri fundamentale: om, pământ, culoare Din această ambiţioasă tentativă se naşte un Eden desacralizat, pâgân şi profund uman, care parcă vrea să parafrazeze atât de româneasca vorbă de spirit-«omul sfinţeşte locul», care afirmă fără echivoc cum că om, pământ, culoare, la fel ca apă, aer, foc, sunt nu reduceri la esenţă ci expresii esenţiale-şi prin aceasta valori fundamentale- ale existenţei umanităţii ” Dimpotrivă, sacralizarea peisajului în care omul îşi duce existenţa se întemeiază şi pe folosirea simbolului copacului, ca unul dintre cele mai puternice ce trimit spre universalitate şi spiritual, constituind legătura pamântului cu cerul, a materiei cu Dumnezeu, a umanului cu natura eternă Culoarea, în acest context, devine mijloc de zugrăvire a unui Eden subiectiv, personal, intim, sacru, care pare el însuşi a sfinţi pe Om, pe Omul profan, cel care a dat uitării sfinţenia şi frumuseţea pământului, a naturii, a materiei Contemplarea acestui Eden echivalează cu o resacralizare a naturii umane, o reîntoarcere spre forme esenţiale de viaţă, percepute la început de viaţă În acest Eden omul se reintegrează ca o componentă a unui univers divin, la care participă şi pe care nu-l stăpâneşte decât în măsura în care ia parte la eveniment sau spectacol, acesta fiind creat pentru el, pentru Om Asemănător actului demiurgic în care universul se construieşte pe zile, pe etape, arhitectonic, cărămidă pe cărămidă, culminând cu facerea omului, realizarea universurilor pastorale angeliene în care prezenţa omului este mai mult sugerată, trimite la posibilitatea acestuia de a intra, rămâne sau părăsi acest univers Spre deosebire de peisajul sacru, „Eu şi satul” (1911) a lui Marc Chagall dezvoltă un amestec de sacru şi profan, în care legea gravitaţiei nu funcţionează, profanul fiind subliniat prin reprezentarea antropomorfului angrenat în activităţi cotidiene În operele discutate mai sus prezenţa umanului este doar sugerată, natura realizând întreg spectacolul pe care Omul îl poate privi, contempla sau la care poate participa „Iarna pe uliţă” subliniază tocmai acest lucru Nu se observă prezenţa antropomorfului Cu toate acestea, invitaţia din titlu de a participa la spectacolul iernii este clară: „Veniţi pe uliţă!” Căci uliţa este un drum folosit de oameni şi care străbate un sat, în această imagine casele fiind înlocuite cu copaci Conform dicţionarului explicativ al limbii române, uliţa străbate un sat, mărginit, de o parte şi alta, de case Într-un alt sens oferit de dicţionar, uliţa trimite la o comunitate de oameni care trăiesc în casele de pe uliţă Invitaţia, deci, vizează o întreagă comunitate şi nu omul singular, urmărind, prin direcţia potecii, un singur ţel sau finalitate: intrarea în univers, participarea la spectacol Această intrare însă nu se face direct, simplu, ci printr-o căutare a urmelor în zăpadă, printr-o stăruinţă a omului de a se integra naturii, sacrului Este preţul spectacolului oferit, căutarea fiind sugerată prin vectorii curbi de reprezentare a potecii, linia orizontului sugerată imediat peste traseul acesteia promiţând un univers tainic, de alb sacru, simbol al purităţii sufleteşti, copacii din al doilea plan devenind străjeri ai unei porţi imaginare, idee întărită prin puternica verticalitate a acestora şi prin linia de demarcaţie ce-i leagă Ca gen, lucrarea înfăţişează un peisaj, într-o reprezentare figurativă, deschisă Centrul de interes pare a se constitui din însăşi ineexprimabilul sau adâncimea tabloului, perspectiva realizată prin suprapunerea planurilor, direcţia uliţei, aglomerarea de linii oblice din planul îndepărtat atrăgând atenţia prin promisiunea dezvăluirii „Muntelui vrăjit” al lui Thomas Mann, ca refugiu total şi absolut al conştiinţei Pe acest deal/munte, personajul principal, Hans Castorp, se regăseşte pe sine, departe de lumea zbuciumată a vieţii cotidiene Este acest deal Stonhenge-ul lui Thomas Hardy unde Tess d’Urberville şi Angel se regăsesc ca suflete purificate prin dragoste, înainte ca ea să fie executată Muntele sau dealul, ca simbol al transcendenţei, „este punctul de întâlnire dintre cer şi pământ, sălaş al zeilor şi capăt al ascensiunii omului ( ) Punctul culminant al unei regiuni, vârful unui munte-care parca s-ar scălda în cer, aidoma piscurilor din celebrul tablou de la Luvru, Ana, Maria şi Pruncul, de Leonardo da Vinci- simbolizează capătul evoluţiei umane şi funcţia psihică a supraconştientului, anume aceea de a-l călăuzi pe om spre culmea dezvoltării sale ” Structura compoziţională a tabloului urmează atât arhitectura pe verticală, ce ţine de absolut, cât şi pe orizontală, ce ţine de infinit „Absolutul şi infinitul sunt, de fapt, modurile prin care noi putem percepe eternul, eternitatea ” În continuarea ideii anterioare, sugerarea spaţiilor proteguitoare ale elementului uman vine prin semicurbele vizibil conturate în registrul superior, susţinute de verticalele sau pilonii arhitecturali ai trunchiurilor copacilor, pierderea stabilităţii intervenind după accesul în pădure, prin oblicele trasate şi aglomerate din planul îndepărtat, semn al căutării dealului, unde nu se ajunge uşor Remarcăm că forma coroanei copacilor este regulată, în formă de cercuri, suprapuse peste un cerc imaginar al dealului Ca simbol al perfecţiunii, cercul trimite la eternitate, la regenerarea continuă a naturii, la perfecţiunea creaţiei de început, în care se doreşte ca omul să devină participant Copacii devin personaje simbolice, reprezentări ale sufletului uman, „case” ale spiritualităţii Muntele/dealul, în simbolistica creştină, este, cel mai adesea, loc al dezvăluirii divine şi al transformării umane Câmpul plastic însuşi devine loc al transformării umane, în care „uliţa” se caută printre copaci, printre etape de devenire pentru atingerea absolutului (dealul) pe care doar îl întrezărim, fiind departe, în spatele copacilor sau a devenirilor Albul, ca predominantă cromatică, creează un univers al purităţii subiectiv-umane ”Albul semnifică simplitatea, puritatea, candoarea; inocenţa, adevărul şi speranţa începutului tot aici se află ( ) Ca simbol al vieţii, albul a ajuns apoi sinonim cromatic pentru sufletul uman ” Cu atât mai mult cu cât albul se ridică înspre limita superioară a spaţiului compoziţional, raportul dintre plin şi gol fiind unul mult disproporţionat, ultimul, asociat muntelui din ultimul plan, reiterând ideea absolutului şi dificultatea atingerii lui Ritmul lucrării este dat de şerpuirea uliţei, de trunchiurile copacilor din mijloc, de poziţionarea perspectivică a acestora Este un ritm ascuns printre alburi, ca bătăile unei inimi, ce determină întreaga reţea de linii ce se întrepătrund în corole, prin suprapunerile liniare de pastă Griurile folosite, de un rafinament rar, creează o atmosferă aproape fantastică, de înlemnire şi trăire ascunsă, în acelaşi timp Contrastele cald-rece şi de cantitate prin folosirea alburilor scot în evidenţă anotimpul reprezentat, iarna, zăpada invadând, ca element compoziţional, toate celelalte elemente Ca simbol al purităţii, zăpada se evidenţiază şi mai mult prin contrastul simultan, în care griul-albastru, folosit cu precădere în registrul superior, aruncă în jur raze imaginare calde, de oranj şi galben Liniile, ca elemente de limbaj plastic, sunt reprezentate atât prin culoare, cât şi prin zgârierea suprafeţei, determinând vibrarea materiei Copacii sunt încărcaţi cu zăpadă, ceea ce conduce la ideea unei greutăţi suspendate în aer, tensionând, oarecum, peisajul Culoarea caldă a lemnului în care sunt pictate trunchiurile afirmă, încă o dată, superioritatea spiritualului asupra materiei, asupra pământului, acesta fiind folosit în mică măsură, susţinând albul Gradul de desaturare al lucrării este mare, sugerând trăirea ascunsă a vegetaţiei sub stratul de zăpadă care o protejează, îi ascunde intimitatea, o conservă, în vederea unei dezvăluiri ulterioare 